Όπως αναφέρει το γραφείο τύπου της ΚΕ του ΚΚΕ «το χυδαίο και ανιστόρητο ντοκιμαντέρ της ΕΡΤ “Την ημέρα που…”, το οποίο προβάλλεται αυτές τις ημέρες, είναι ένα μνημείο ιστορικής διαστρέβλωσης και παραχάραξης, βγαλμένο από τις πιο σκοτεινές ημέρες του πιο ωμού αντικομμουνισμού. Το δήθεν “ιστορικό” ντοκιμαντέρ, το οποίο βέβαια δεν στηρίζεται σε αντικειμενικά ιστορικά τεκμήρια, αλλά σε μια “κουτσομπολίστικη” προσέγγιση της ιστορίας, αναπαράγει όλη την αντικομμουνιστική – αντισοβιετική άποψη των Βρετανών και των Αμερικανών για την ιστορία του Β΄ Παγκοσμίου Πολέμου».

Σύμφωνα με το ΚΚΕ, το ντοκιμαντέρ «καλλιεργεί την ανιστόρητη θεωρία των δύο άκρων. Κρύβει ότι ο πόλεμος έγινε εξαιτίας των αντιθέσεων ανάμεσα στα ιμπεριαλιστικά κράτη για το ξαναμοίρασμα του κόσμου. Σπιλώνει τον πρωταγωνιστικό ρόλο της ΕΣΣΔ στη συντριβή του ναζισμού και του φασισμού. Αποτελεί μια τεράστια προσβολή απέναντι στην ιστορική αλήθεια, αλλά και σε όσους πάλεψαν, θυσιάστηκαν, αγωνίστηκαν με το όπλο στο χέρι ενάντια στο φασιστικό άξονα».

Το ΚΚΕ επιρρίπτει ευθύνες, όχι μόνο στη διοίκηση της ΕΡΤ, αλλά και στην κυβέρνηση, τονίζοντας πως «η χρονική στιγμή μόνο τυχαία δεν είναι. Η κυβέρνηση έχει υιοθετήσει όλη την πολιτική των ΗΠΑ και του ΝΑΤΟ, οπότε είναι λογικό να υιοθετεί και την άποψή τους για τα ιστορικά γεγονότα», ενώ σημειώνει πως για τον λόγο αυτό, ο κοινοβουλευτικός εκπρόσωπος του ΚΚΕ, Ν. Καραθανασόπουλος, προέβη σε έντονο διάβημα διαμαρτυρίας προς τον εποπτεύοντα υπουργό Ψηφιακής Πολιτικής και Ενημέρωσης, Ν. Παππά.

«Ο λαός και οι εργαζόμενοι της ΕΡΤ, που δεν πάλεψαν για να μεταδίδει η κρατική ραδιοτηλεόραση τέτοιες αθλιότητες, ας βγάλουν τα συμπεράσματά τους» καταλήγει η ανακοίνωση.

ΕΡΤ: Είναι παράλογο το ΚΚΕ να μας κατηγορεί για αντικομμουνισμό

«Η ΕΡΤ της πολυφωνίας, η ΕΡΤ που δίνει βήμα σε όλα τα πολιτικά κόμματα, η ΕΡΤ που τιμά ποικιλοτρόπως την ιστορία του ΚΚΕ, η ΕΡΤ που τιμά με ποικίλες δράσεις την Εθνική Αντίσταση και τους εορτασμούς για την Απελευθέρωση της Αθήνας, η ΕΡΤ που πλαισιώνει με τα Μουσικά της Σύνολα τις επετειακές εκδηλώσεις για τα 100 χρόνια του ΚΚΕ, είναι αν μη τι άλλο παράλογο, να κατηγορείται για αντικομμουνισμό» τονίζει το Γραφείο Τύπου της ΕΡΤ σε απάντηση της ανακοίνωσης που εξέδωσε το Γραφείο Τύπου του ΚΚΕ περί μετάδοσης «αντικομμουνιστικού ντοκιμαντέρ» από τη Δημόσια Τηλεόραση.

Διαβάστε την ανακοίνωση της ΕΡΤ: